ЕтIуанэу дунейм къытохьэ
Котляровхэ Мариерэ Викторрэ я тхылъ тедзапIэм иджыблагъэ къыщыдэкIащ «Страна Прометея» фIэщыгъэм щIэту Чхеидзе Константин и Iэдакъэ къыщIэкIа тхылъ. «Къэбэрдей-Балъкъэрым ис лъэпкъхэм ятеухуа къыдэкIыгъуэ нэхъыфI» псалъэхэр абы и жинтым тетщ. 2004 гъэм дунейм къытехьа тхылъым елъытауэ иджырейм тхыгъэщIэ куэд дэщIыгъужащ, псом хуэмыдэу къыхэгъэщыпхъэщ балъкъэр лъэпкъым хухэха «Къэгъэзэжыгъуэ» Iыхьэр.
«Страна Прометея» тхылъыр Къэбэрдей-Балъкъэрым и цIыхухэм, абыхэм я хабзэ екIум, псэукIэм, псэкупсэ лъапIэныгъэхэм теухуащ. Сыт и уасэ щIыуэпсым ехьэлIауэ узыщрихьэлIэ Iуэтэжхэр! «Бгымрэ бгырысхэмрэ» япэ Iыхьэр Япэ дунейпсо зауэм ипэ къэхъуа Iуэхугъуэхэм топсэлъыхь. ЕтIуанэр — «Заурбэч» — граждан зауэм и лъэхъэнэр Даутокъуэ — Серебряков Заурбэч и гъащIэ гъуэгуанэмкIэ IупщIу ди нэгу къыщIегъэувэж. Чхеидзе Константин и лIыхъужьхэр къэцIыхугъуафIэщ, абыхэм я гъащIэ гъуэгуанэм пцIы зэрыкIэримылъхьэр тхылъым и фIагъхэм ящыщщ. Ауэ къыхэгъэщыпхъэщ авторым и лIыхъужьхэм я унэцIэр зэрихъуэкIын хуей зэрыхъуар (абыхэм я благъэхэмрэ Iыхьлыхэмрэ и зэран емыкIын папщIэ).
ТхакIуэ, философ цIэрыIуэ Чхеидзе Константин (1897-1974 гъгъ.) дежкIэ ди щIыпIэр щалъхуа, фIыуэ ицIыхуу щыта щIыналъэ къудейкъым, атIэ и псэм зыщигъэпсэху дунейуэ иIащ. «Кавказыр лIэщIыгъуэхэм къащIэна фIыгъуэ псори щызэхуэхьэса лъахэщ. А щхьэусыгъуэм къыхэкIыу бгырысхэм игъащIэми яхэлъа щхьэхуэныгъэхэр нэхъ тыншу къагуроIуэ икIи къащтэ. Дунейпсо тхыдэм и музейщ Кавказыр», — щыжиIауэ щытащ абы и интервьюхэм язым.
«Страна Прометея» тхылъым теухуауэ авторым мы псалъэхэр итхащ: «Ар си япэ тхылъщ. Апхуэдэхэм деж къэхъуращи, сэри зэуэ псоми сытепсэлъыхьыну сыхуежьат. Япэ Iыхьэм сэ абыхэм я щыIэкIэ-псэукIэр, щыпсэу дунейр, абы хуаIэ пыщIэныгъэ быдэр къэзгъэлъэгъуэну яужь сихьащ. Ар гулъытэншэ пщIынкIэ Iэмал иIэтэкъым. Япэ Iыхьэм къытепщIыкIыжащ, ухуейуэрамэ, ар лъабжьэ хуэхъуащ етIуанэм. Лъэныкъуэ куэдкIэ зи цIэр фIыкIэ къыхэбгъэщ хъуну адыгэлI Даутокъуэ Заурбэч и псэукIар, абы кIуэдыпIэ хуэхъуар, гупсысэ дахэу иIар абдеж щынэрылъагъущ. Заурбэч и гъащIэ гъуэгуанэр адыгэ лъэпкъым, граждан зауэм куэдкIэ епхащ. Тхылъым и IыхьэфI а зауэм хуэгъэпсащ».
Тэрчокъуэ Дисэ.
